Președintele Consiliului Județean Suceava, Gheorghe Flutur, a declarat că demersurile făcute în ultimele zile la Guvern au prins contur în ceea ce privește autostrada A7 de la Pașcani la Suceava. Gheorghe Flutur a precizat că deja s-a afișat în transparență decizională proiectul Hotărârii de Guvern privind aprobarea indicatorilor tehnico-economici aferenți tronsonului de autostradă Pașcani - Suceava.
"În temeiul art. 7 aliniatul 1 din Legea 52/2023 privind transparența decizională în administrația publică republicată, Ministerul Transporturilor și Infrastructurii aduce la cunoștința publicului textul pentru aprobarea indicatorilor tehnico-economici aferenți obiectivului de investiții Autostrada Pașcani – Suceava, pentru judeţele Iași, Botoșani și Suceava", a spus Flutur.
El a arătat că după aprobarea acestei hotărâri de guvern se vor scoate la licitație proiectarea și execuția acestui tronson de 62 de kilometri în regim de autostradă, împărțit în două loturi, unul de 33 km și unul de 29 km. Șeful administrației județene a arătat că pe traseul acestui tronson de autostradă vor fi construite 23 de viaducte, 37 de pasaje, 12 poduri, opt parcări, două centre de întreținere și coordonare, cinci noduri rutiere, din care patru pe teritoriul județului Suceava. Gheorghe Flutur a mai spus că valoarea investiției se ridică la 1,5 miliarde de euro.